钦定古今图书集成/明伦汇编/皇极典/第204卷 > 《睿宗禅位制》前人
## 钦定古今图书集成/明伦汇编/皇极典/第204卷 > 《睿宗禅位制》前人

门下：天下神器，非上圣无以运其机；域中大业，非元
良无以固其本。钦若灵命，寅奉神宗，屈己顺人，用安
四海；承祧主鬯，实贞万国。顷者家臻大悯，在疚惟忧，
枭獍满衢，豺狼塞路。武职戎政，必任凶族；国要时权，
咸升逆党。社稷之守，但望包桑；忠义之怀，谁期艾棘？
阶祸稔恶，伺隙乘间，烦言碎辞，所不胜述。皇太子隆
基，正气凝姿，端命毓德，自家刑国，英徽日甚，移孝为
忠，雄谟电发。北军驰入，扫欃枪于紫微；南宫反正，开
日月于黄道。平乱宁国，翼戴朕躬，一旅不劳，功逾复
禹，七德咸举，事邈兴周，声应吹铜，望当归璧。令司空
读册，侍中授玺，实由立义，岂曰尚亲。承华肇开，元嗣
以建，方流乐风之绪，宜申洊雷之泽。朕爰初践极，喜
气呈祥，天人叫心，象纬昭贶。官名有纪，年号用凭。可
大赦天下。